[ข่าวด่วน] แบงก์ชาติ ลดดอกเบี้ยนโยบายเหลือ 1% เป็นครั้งแรกในประวัติศาสตร์
เมื่อไม่กี่นาทีที่ผ่านมา.. แบงก์ชาติมีมติลดดอกเบี้ยนโยบายลง 0.25% จาก 1.25% เหลือ 1.00% ซึ่งตั้งแต่ประเทศไทยมีการกำหนดดอกเบี้ยนโยบายมา ไม่เคยมีครั้งไหนที่มีดอกเบี้ยต่ำเท่านี้มาก่อน
5 ก.พ. 2563

[ข่าวด่วน] แบงก์ชาติ ลดดอกเบี้ยนโยบายเหลือ 1% เป็นครั้งแรกในประวัติศาสตร์
เมื่อไม่กี่นาทีที่ผ่านมา..
แบงก์ชาติมีมติลดดอกเบี้ยนโยบายลง 0.25%
จาก 1.25% เหลือ 1.00%
ซึ่งตั้งแต่ประเทศไทยมีการกำหนดดอกเบี้ยนโยบายมา ไม่เคยมีครั้งไหนที่มีดอกเบี้ยต่ำเท่านี้มาก่อน
โดยธนาคารแห่งประเทศไทยให้เหตุผลไว้ว่า เป็นเพราะ เศรษฐกิจไทยอาจขยายตัวต่ำกว่าคาด จากผลกระทบของไวรัสโคโรนาสายพันธุ์ใหม่ 2019
การชะลอตัวลงของเศรษฐกิจโลก
ความล่าช้าของ พรบ.งบประมาณรายจ่ายประจำปี 2563
และภัยแล้งภายในประเทศ
เสถียรภาพระบบการเงินมีความเปราะบางมากขึ้น จากแนวโน้มการชะลอตัวลงของเศรษฐกิจรวมถึงเงินเฟ้อที่ต่ำกว่าเกณฑ์
การลดดอกเบี้ยจะช่วยกระตุ้นเศรษฐกิจ
บรรเทาภาระดอกเบี้ยแก่ภาคธุรกิจและครัวเรือน
และทำให้เงินเฟ้อสูงขึ้นในอนาคต
จากเรื่องที่เกิดขึ้นทั้งหมด
ลงทุนแมนต้องขอปรบมือให้แบงก์ชาติ
ทุกคนคงทราบดีว่า ไวรัสโคโรนาสายพันธุ์ใหม่ เพิ่งเกิดขึ้นเมื่อไม่กี่สัปดาห์ที่ผ่านมา
อู่ฮั่น เพิ่งปิดเมืองเมื่อ 14 วันที่แล้ว
แน่นอนว่าตัวเลขข้อมูลทางเศรษฐกิจ อาจจะยังดีเลย์ ยังไม่ส่งผลออกมาในเร็ววันนี้ แต่เมื่อใช้ common sense ก็น่าจะรู้ดีว่า เรื่องนี้จะทำให้ภาคการท่องเที่ยวกระทบหนักมาก หนักที่สุดในรอบหลายปี
การ Take Action ที่เร็วแบบนี้ของธนาคารแห่งประเทศไทย โดยไม่ต้องรอข้อมูลว่าผลกระทบของไวรัสโคโรนาสายพันธุ์ใหม่จะเป็นอย่างไร ถือว่าเป็นการตัดสินใจที่เร็วทันสถานการณ์
ถึงแม้ว่าจะเป็นครั้งแรกในประวัติศาสตร์ประเทศไทยที่ดอกเบี้ยต่ำขนาดนี้ แต่ตอนนี้ความกดดันเรื่องเงินเฟ้อไม่มี ถ้าจะทำอะไรก็ต้องทำให้รวดเร็วแบบนี้ ซึ่งก็ต้องติดตามต่อไปว่าการลดดอกเบี้ยเท่านี้จะเพียงพอหรือไม่
บางทีมันอาจจะยังไม่พอ..
สิ่งที่ธนาคารแห่งประเทศไทย และกระทรวงการคลัง ควร Action ให้เร็วต่อไปก็คือ “การออกมาตรการช่วยเหลือเร่งด่วน สำหรับผู้ประกอบการเกี่ยวกับการท่องเที่ยว”
แน่นอนว่าเราจะเห็นนักท่องเที่ยวจีนหายไปอย่างน้อย 80% ไปอีก 1 เดือน
ผู้ประกอบการเหล่านี้มีภาระต้นทุน ทั้งค่าเช่า ค่าพนักงาน ที่คงที่ แต่รายได้กลับลดฮวบลงอย่างรวดเร็ว
สิ่งที่กำลังจะเกิดขึ้น และมันอาจได้เกิดขึ้นไปแล้วสำหรับบางผู้ประกอบการก็คือ
“ผู้ประกอบการกำลังช็อตเงิน” หรือเรียกว่าขาดสภาพคล่องอย่างรุนแรง
ถ้าผู้ประกอบการไม่มีเงินสดมากพอให้จ่ายพนักงาน จ่ายค่าเช่า ก็ต้องปิดกิจการ หรือเลิกจ้างพนักงาน
หรืออีกทางเลือกที่อาจเป็นไปได้ก็คือ “การกู้นอกระบบ” และนั่นจะเป็นจุดเริ่มต้นของวงจรอุบาทว์ในการทำธุรกิจ
สิ่งที่ธนาคารแห่งประเทศไทย และกระทรวงการคลัง ควรทำทันทีก็คือ ออกมาตรการเร่งด่วนให้สินเชื่อดอกเบี้ยต่ำพิเศษแก่ผู้ประกอบการเหล่านี้ โดยไม่ต้องรอตัวเลขผลกระทบที่แน่ชัด
ยิ่ง Action เร็ว ก็จะมีคนบาดเจ็บล้มตายกันน้อยลงเท่านั้น
แต่ถ้ายังปล่อยไว้ เราก็อาจจะเห็นหายนะ ที่เริ่มจากภาคการท่องเที่ยว ลามไปกระทบกับทุกอุตสาหกรรมในประเทศเป็นวงกว้าง..